6. schôdza NR SR - 22.deň - B. popoludní
Dátum: 2024-01-24
Poslanec: Janckulík, Igor (KDH)
Druh vystúpenia: Vystúpenie v rozprave

78. Ďakujem veľmi pekne za slovo. Pán predsedajúci, vážený pán minister, vážené poslankyne, vážení poslanci, dovoľte aj mne sa vyjadriť k tomuto návrhu vlády na skrátené legislatívne konanie, ktorým sa ide meniť Trestný zákon. Nepáči sa mi, že tak dôležitý zákon, ako je Trestný zákon sa prejednáva v skrátenom legislatívnom konaní bez možnosti odbornej diskusie k tomuto návrhu. Tento návrh Trestného zákona sa prejednáva v skrátenom legislatívnom konaní bez možnosti vyjadrenia odborných autorít našej spoločnosti, bez pripomienok občanov a organizácií. Medzirezortné pripomienkové konanie si nie je možné zameniť s tým, aké pripomienky v tejto sále prednášame my poslanci. Medzirezortné pripomienkové konanie je veľmi nápomocné, nakoľko vieme na základe pripomienok presadi... predísť nepríjemnostiam, ktoré pri tvorbe návrhu sa nemusia zdať ako problém. Celý legislatívny proces má svoje opodstatnenie a je potrebné ho dodržiavať. Legislatívny proces je najdôležitejším procesom, ktorý zákonodarca má robiť. Prijímame zákon, ktorý sa s ohľadom na všetky okolnosti dotkne života našich občanov. Dokonca by sa dalo povedať, že po jeho prijatí môžeme značne znepríjemniť životy našich občanov. Náš rokovací poriadok jasne hovorí, za akých podmienok môže byť návrh prerokovaný v skrátenom legislatívnom konaní. Musí ísť o mimoriadnu okolnosť, kedy by mohlo dôjsť k ohrozeniu základných ľudských práv a slobôd alebo k ohrozeniu bezpečnosti štátu, alebo ak hrozia štátu značné hospodárske škody. Pri tomto návrhu na skrátené legislatívne konanie nevidím ani jeden z týchto dôvodov, ktorý by Slovenskej republike hrozil, alebo že by hrozil zásah do základných ľudských práv a slobôd našich občanov. V dôvodovej správe k tomuto návrhu na skrá... skrátené legislatívne konanie je napísané, že tento zákon sa musí prijať v skrátenom legislatívnom konaní a že zákonodarca tak robí preto, lebo by sa Slovenská republika vystavila riziku súdneho konania a že by to malo negatívny finančný dopad pre našu republiku. Toto tvrdenie nie je pravdivé, čo napokon potvrdila aj Európska komisia, resp. Európska prokuratúra, ktorá taktiež vyjadrila negatívne stanovisko k návrhu Trestného zákona a spôsobu, akým sa prijíma. Trestná politika štátu je dôležitým prvkom nášho právneho poriadku, ktorý môže veľa pomôcť, ale aj uškodiť. Trestná politika predstavuje kľúčový nástroj na udržanie poriadku a bezpečnosti v krajine, ktorá má priamy dopad na páchateľov a aj na poškodených. Občania očakávajú, že keď bude spáchaný trestný čin, štát bude ten, kto páchateľa potrestá a zabezpečí spravodlivé konanie, vyriešenie problému a nápravu vzniknutého stavu. Odborná diskusia mnoho ráz vie upozorniť na rôzne nástrahy, nedostatky, ktoré návrhom môžu byť prijaté. V rámci normálneho legislatívneho procesu vieme predísť rôznym chybám a nedostatkom. Trestný zákon ešte nebol novelizovaný v takejto miere, odkedy je účen... účinný, ako sa teraz plánuje meniť. Ide o najvýznamnejšiu zmenu, rek... rekodifikáciu v trestnej politike štátu. Menia sa najmä ustanovenia o majetkovej a hospodárskej kriminalite. Ja sa obávam toho, čo sa tu začne diať, ako sa zvýši kriminalita v našom štáte a aké organizované skupiny sa nám tu začnú objavovať. Nepáči sa mi, že s týmto predloženým návrhom spájate exministra Viliama Karasa. Viliam Karas by takýto návrh Trestného zákona istotne nepredložil v skrátenom legislatívnom konaní a nie ani v takomto znení. Toto nie je návrh, ktorý pripravil Viliam Karas. Toto je návrh, ktorý písali obžalované osoby. Pán Karas sa jasne vyjadril k tomuto návrhu, že ide o návrh, ktorý predstavuje vážne ohrozenie vnútornej bezpečnosti štátu. My budeme predkladať pozmeňujúce návrhy práve z pôvodného návrhu exministra Karasa a pokúsime sa opraviť tento nedobrý návrh. Pevne, pevne verím, že si koalícia uvedomí nedostatky ich návrhu a podporia naše pozmeňujúce návrhy. Teší ma, že rôzne úrady, inštitúcie, občianske združenia a ľudia, ktorí sa vyznajú v oblasti trestného práva, sa aj napriek zamedzenej možnosti vyjadriť sa prostredníctvom medzirezortného pripomienkového konania vyjadrujú svoje názory a mnohé z nich nám aj adresujú a posielajú. Zaujal ma obsah jedného z takýchto listov, kde uviedli, že na to, aby sa Slovensko mohlo považovať za spravodlivú krajinu a bezpečný domov pre občanov, je potrebné, aby po prvé sa dodržiavali zákony a zabezpečilo sa fungovanie právneho štátu, po druhé v oblasti verejnej správy, aby bola prítomná odbornosť a transparentnosť, a po tretie vo verejnej diskusii boli prítomné objektívne informácie a hľadanie pravdy. Hovoria o tom, ako je potrebné, aby pravidlá platili pre každého rovnako. Bohatstvo alebo spoločenské postavenie nemôže nikto zabezpečiť výhodou pred zákonom. Korupciu považujú za rakovinu našej spoločnosti. Negatívne dopady korupcie pociťujú najmä v zdravotníctve, školstve, súdnictve a iných dôležitých oblastiach, ktoré majú byť k dispozícii pre každého rovnako. Občania žiadajú právny systém, kde bude zabezpečené efektívne a spravodlivé stíhanie, trestanie páchateľov trestnej korupčnej činnosti. Najväčší nesúhlas vyjadrujú s takými zmenami trestného práva, ktoré páchateľom korupčnej trestnej činnosti poskytne beztrestnosť alebo im uľahčí páchanie takejto trestnej činnosti, čo z návrhu nového Trestného zákona sa javí, že bude možné. Dôležitou skutočnosťou, ktorá ja... ktorú ja aj verejnosť vnímame podobne, je, aby do verejných funkcií boli nominované osoby na základe ich odbornosti a skúseností, a nie podľa politickej spriaznenosti a príslušnosti. Občania sú zdrojom moci v našom štáte, a preto majú právo na to, aby im bol zabezpečený kvalitný výkon verejnej správy. Občania majú právo vedieť, ako sa obsadzujú dôležité verejné funkcie, ako sa robia rozhodnutia, ktoré ovplyvňujú ich životy. Všetci si želáme, aby vo verejnej diskusii boli prítomné objektívne informácie a hľadanie pravdy. Občania sú znechutení a majú dosť konšpirácií a klamstiev. Konšpirácie a klamstvá otravujú našu spoločnosť, ale čo najmä, rozvracajú rodiny, priateľstvá a vzťahy. Naši občania vďaka klamstvám, konšpiráciám nedokážu rozlíšiť dobré od zlého, pravdu od lži. Občania strácajú dôveru v demokratické inštitúcie a cítia, že začínajú byť ohrozené ich občianske práva a slobody, ktoré získali v novembri ’89. Potrebné je si uvedomiť... a teším sa, že návrh na zmenu Trestného zákona spôsobuje to, že sa proti jeho obsahu spájajú konzervatívci, liberáli, hlboko veriaci ľudia, ako aj ľudia bez vyznania. Je pekné pozerať sa na to, ako sa spoločnosť dokázala jednotne spojiť proti zmene, ktorá môže mať veľmi negatívne dopady pre každého jedného z nás. Ľudia sa spojili z toho dôvodu, že im záleží na budúcnosti Slovenska, a preto sa my pokúsime urobiť všetko pre to, aby sme im s tým pomohli. Ďakujem veľmi pekne za pozornosť a faktické poznámky budem sledovať mimo sály, lebo musím odbehnúť, ale ja sa potom určite vrátim. Ďakujem. (Potlesk.)